'Wees gereed' — Wagtoring AANLYN BIBLIOTEEK
km 11/03 bl. 1
Dien Jehovah sonder dat jou aandag afgelei word
Bly ons wakker deur nie afgelei te word nie?
1 In sy betekenisvolle profesie oor die voleinding van hierdie stelsel van dinge, het Jesus ons gemaan om nie toe te laat dat die daaglikse sorge van die lewe al ons tyd en aandag in beslag neem nie (Matt. 24:36-39; Luk. 21:34, 35). Aangesien die groot verdrukking te enige tyd kan uitbreek, is dit dringend dat ons ag slaan op Jesus se vermaning: "[Wees gereed], want die Seun van die mens kom op 'n uur waarvan julle dit nie dink nie" (Matt. 24:44). Wat kan ons in hierdie opsig help?
2 Wen die stryd teen sorge en afleidings: Een van die geestelike valstrikke waarteen ons moet waak, is die "sorge om 'n bestaan te maak" (Luk. 21:34, voetnoot in NW). In party lande maak armoede, werkloosheid en die hoë lewenskoste dit moeilik om lewensbenodigdhede te bekom. In ander lande is dit maklik om materiële besittings te verkry. As besorgdheid oor materiële dinge ons denke begin oorheers, kan ons maklik Koninkrykswerklikhede uit die oog begin verloor (Matt. 6:19-24, 31-33). Christelike vergaderinge help ons om ons gedagtes op hierdie werklikhede gerig te hou. Stel jy jou dit ten doel om elke vergadering by te woon?—Heb. 10:24, 25.
3 Die wêreld is vandag vol dinge wat ons aandag kan aflei en ons maklik van ons kosbare tyd kan beroof. Rekenaars kan 'n strik word as 'n mens baie tyd daaraan bestee om deur die Internet te blaai, e-pos te lees en te stuur of rekenaarspeletjies te speel. Televisie, flieks, stokperdjies, sekulêre leesstof en sport kan baie ure verlore laat gaan, sodat ons min tyd of energie oor het vir geestelike dinge. Hoewel vermaak en ontspanning ons tydelik kan verkwik, bring persoonlike en gesinsbybelstudie blywende voordele mee (1 Tim. 4:7, 8). Koop jy die tyd uit om elke dag oor God se Woord te peins?—Ef. 5:15-17.
4 Hoe dankbaar kan ons tog wees dat Jehovah se organisasie 'n geestelike onderrigtingsprogram gereël het om ons te help sodat ons "daarin sal slaag om te ontkom aan al [die] dinge wat bestem is om te gebeur en om voor die Seun van die mens te staan"! (Luk. 21:36). Mag ons hierdie voorsienings ten volle benut en "gereed wees" sodat ons geloof "by die openbaring van Jesus Christus 'n rede tot lof en heerlikheid en eer" kan wees.—1 Pet. 1:7.